Секторът на обстрел на кули „A“ и „Y“ съставлява 300°, а „P“ и „Q“ – 210°, от тях 30° – по противоположния борд. Така в различните сектори действат различен брой оръдия. Четири оръдия действат в секторите 0 – 30° и 150 – 180°, шест оръдия в секторите 30 – 65° и 90 – 150°. Осем оръдия могат да действат в сектора 65 – 90°, но този вариант се разглежда като изключителен. Поради предполагаемото въздействие на дулните газове по съседните кули разработчиците разчитат да се използва стрелба по противоположния борд само при излизане от строй на другата средна кула. Основен вариант на стрелбата е с полузалпове – по едно оръдие във всяка кула. В боя при Фолкландските острови „Инвинсибъл“ за получаване на четириоръдеен залп стреля от бордовите кули по противоположния борд, при това, освен повреди по палубата, има отбелязано оглушаване на персонала на втората бордова кула, поради което той трябва често да бъде сменяван. След това стрелбата през борда е призната за нежелателна и се използва само в крайни случаи.